|  |
| --- |
| Корпоративни комуникации |
| А1 България |
| 0882 201 218 |
| http://www.а1.bg |
| http://www.facebook.com/A1Bulgaria |

София,

16.07.2024 г.

**Официално започна менторската програма STEMfem Junior на А1**

* *A1 STEMfem Junior ще помогне на младите момичета да разгърнат потенциала си в технологичната сфера*
* *Участничките ще работят с ментори – дами от технологичните направления в А1*
* *Програмата включва поредица от бизнес и технически обучения и продължава до 15 септември*

А1 [официално стартира](https://newscenter.a1.bg/a1-startira-programa-za-razvitie-na-momicetata-v-tehnologicnata-sfera-stemfem-junior) своята менторска програма [STEMfem Junior](https://jobs.a1.com/bg/a1-stemfem-junior/), която е насочена към момичета в 11 и 12 клас с изявен интерес към технологиите. С участието си в програмата момичетата ще придобият знания и опит в реална технологична бизнес среда под ръководството на ментори – висококвалифицирани дами на ключови позиции в компанията.

По време на официалното откриване на А1 STEMfem Junior участничките се срещнаха със своите ментори, които ще ги напътстват в следващите два месеца, и им споделиха очакванията си, свързани с програмата.

Миглена Узунова-Цекова, старши директор „Човешки ресурси“ в А1, коментира старта на програмата: „*Щастлива съм от интереса към пилотното издание на A1 STEMfem Junior. А също и че чрез инициативата отваряме вратите на А1 за младите дами и им демонстрираме на практика възможността да станат част от следващото поколение жени-лидери в технологичния свят*. *Пожелавам успех на всички менторски двойки!*“.

В инициативата се включиха ученички от Технологично училище „Електронни системи“ към Технически университет – София, Професионална гимназия по телекомуникации, Софийска математическа гимназия „Паисий Хилендарски“, Национална природо-математическа гимназия „Академик Любомир Чакалов“ и други училища, ориентирани към технологиите и точните науки. Изучаваните от момичетата специалности са в сферата на компютърните мрежи, системното и приложно програмиране, математиката и информатиката, както и софтуерните и хардуерните науки.

Индивидуалните срещи и работата с доказани професионалисти от компанията ще подпомогнат развитието на участничките чрез споделяне на знания, опит и придобиване на нови контакти и ще ги вдъхновят да продължат своето развитие в динамичния свят на технологиите. Менторите в програмата заемат ключови позиции в направление „Технологии“ и участват в някои от най-иновативните проекти на А1, включително на международно ниво. Всички те са преминали специализирано обучение за ефективни менторски умения, което им позволява да предоставят качествена подкрепа на младите таланти.

Двумесечната програма включва обучения, свързани с ICT бизнеса на компанията и работа с най-модерни софтуерни приложения като Power BI. В допълнение, дамите ще преминат през обучения за емоционална интелигентност и лична ефективност, които ще им помогнат да надградят своите социални умения. Предвидена е и сесия за кариерно ориентиране, която да помогне на участничките да се насочат към конкретна професия. Момичетата ще се включат също и в доброволческата акция, като част от ESG политиката на А1 да инвестира в подкрепата на социални каузи.

Съвместната работа на менторските двойки ще продължи до 15 септември, а в края на програмата участничките ще получат сертификат за успешно завършване. Най-изявените сред тях ще бъдат поканени на стаж в А1 и ще получат финансова подкрепа при прием в технологична специалност в университет.

Инициативата A1 STEMfem Junior е част от стратегията на компанията да подпомага развитието на младите таланти в областта на технологиите. Тя включва още партньорства с водещи университети, лекции от експерти на компанията, упражнения в технологичните звена на А1, отличаване на най-добрите бакалаври и магистри и много други.

***А1****, част от A1 Group, е водещ доставчик на дигитални услуги и телекомуникационни решения в България. Компанията предоставя мобилни и фиксирани услуги, високоскоростен интернет, интерактивна, цифрова, сателитна и мобилна телевизия, четири собствени спортни канала с марката MAX Sport, платежни услуги, ICT, cloud и IoT бизнес решения. През 2023 г. A1 България отчита приходи от 749,7 млн. евро, а сравнимата EBITDA e 303,7 млн. евро.*

***A1 Group*** *е водещ телекомуникационен доставчик в Централна и Източна Европа с повече от 29 млн. клиенти. A1 Group оперира в седем държави: Австрия, България, Беларус, Хърватия, Словения, Северна Македония и Сърбия, а приходите на Групата за 2023 година възлизат на 5,3 милиарда евро.*

*Портфолиото на A1 Group включва гласова телефония, високоскоростен интернет и мултимедийни услуги, както и решения в областта на високите технологии, преноса на данни, онлайн разплащанията и дигиталните бизнес решения. Групата разполага със стабилен акционер в лицето на América Móvil – един от най-големите телекомуникационни доставчици в света.*